ANC onderneem om ‘verdeling’ te takelANC-hoofsweep Jackson Mthembu (Foto: GCIS) Die ANC se topleierskap het Dinsdag onderneem om faksies binne die party te beveg en toegegee dat faksies die party nadelig kan beïnvloed tydens die nasionale verkiesing in 2019. ANC-hoofsweep Jackson Mthembu het ná ŉ koukusvergadering in die wetgewer aan verslaggewers gesê LP’s het die leierskap van die party versoek om beslissend op te tree teen faksies. “As ons onderling verdeel is, sal ons mense nie vertroue hê nie en dit sal ons verkiesingsveldtog nadelig beïnvloed,” het hy gesê. ANC-sekretaris-generaal Ace Magashule, wat daarvan beskuldig word dat hy met voormalige pres. Jacob Zuma en ander senior lede teen Ramaphosa saamsweer, het by Mthembu aangesluit tydens die perskonferensie. Magashule het die afgelope naweek aan verslaggewers gesê die ANC se NUK het bepaal dat alle leiers deursigtig moet wees oor hul bewegings.